Penɨ xychojcpɨch miich ajcxy,
cuydúnɨgɨch ajcxy tügꞌócɨy nꞌayuc ndɨyꞌajt,
jaduꞌn nej anajty tɨ nnajtzꞌaneꞌmɨ̈yɨch.
E co ndzóonɨbyɨch,
chi nbɨjctzóohuɨbyɨch yɨ Dios Teedy jadüg yjaymɨɨd huɨdibɨ ajcxy xyjaymɨɨdꞌadɨɨb.
Dios ajcxy xymöhuɨpy jadüg jaymɨɨd huɨdibɨ ajcxy xycapxhuijɨp,
je huɨdibɨ ajcxy mjotꞌamɨjꞌadɨɨyb,
e jeꞌ xymɨɨdꞌidɨpy ajcxy huinɨxɨɨ.
Je huɨdibɨ xycapxhuɨjɨp,
jeꞌ jadaꞌajty Dios yjɨhuɨꞌñ ymɨcꞌajt,
je Espíritu Santo.
Jeꞌ Dios ytɨyꞌajt ymɨɨd.
Dios yjɨhuɨꞌñ ymɨcꞌajt caꞌ adɨgɨ̈huaꞌñ yɨ naaxhuiñyjäy huɨdibɨ caꞌ xymɨbɨcyɨch.
Com caꞌ ajcxy ixy,
e nañ caꞌ ajcxy ixyꞌadyii je Espíritu Santo.
Miich ajcxy mꞌixyꞌajtyp je Espíritu Santo,
com jeꞌ tzɨnaayb ma miich ajcxy,
e nañ xyꞌadɨgɨ̈huɨpy xyjottɨgɨ̈huɨpy ajcxy.
Caꞌ miich ajcxy nyajhuɨꞌmaangɨxy naydüg jaduꞌn nej coꞌögyꞌung.
Nnihuimbidɨpyɨch miich ajcxy jadügtecy.
Tɨm huingónɨp yɨ xɨɨ tiempo mɨna yɨ jacjadyii naaxhuiñyjäy ajcxy caꞌ xyꞌocjacꞌíjxnɨbɨch.
Com jaduꞌn nej ɨɨch njactzɨnähuaꞌñ,
caꞌ ɨɨch njugyꞌajtɨn ycɨxɨpy ytɨgoyɨpy tüccɨꞌyɨ.
Nañ jaduꞌn miich ajcxy mjactzɨnähuaꞌñ,
caꞌ mjugyꞌajtɨn ajcxy ycɨxɨpy ytɨgoyɨpy tüccɨꞌyɨ.
Co anajty Dios yjɨhuɨꞌñ ymɨcꞌajt ajcxy xyꞌadɨgɨ̈y xyjottɨgɨ̈y,
huinꞌit ajcxy mnejhuɨ̈huɨpy co nyajpaadyɨch ma nDeedyɨch,
yɨ Dios Teedy,
e miich ajcxy myajpaady ma ɨɨch,
e ɨɨch nañ jaduꞌn yajpatpɨch ma miich ajcxy.
Je jäy ajcxy huɨdibɨ ɨɨch nꞌayuc ndɨyꞌajtɨch xycöbɨjcɨp,
e cuydungɨxy,
jeꞌ jeꞌ jaduꞌn xychojcpɨch,
e tzogɨɨb jeꞌ ɨɨch nDeedy.
E ɨɨch nañ jaduꞌn ndzogɨpy njɨhuɨ̈huɨbyɨch jeꞌ ajcxy,
e nnayyajniguëxɨ̈gɨɨybɨch ma jeꞌ ajcxy.
Je jadügpɨ Judas,
caꞌ nmɨnaanɨm Judas Iscariote,
nɨmay Jesús:
―Huindzɨn,
¿nej co mnayyajniguëxɨ̈gaꞌñyii ma ɨɨch ajcxy,
e caꞌ mnayyajniguëxɨ̈gaꞌñyii ma je jäy ajcxy huɨdibɨ caꞌ xymɨjpɨdägy?
Chi Jesús jeꞌ yꞌadzooy:
―Yɨ jäy ajcxy huɨdibɨ xychojcpɨch xyajmɨjꞌajtpɨch,
xycuydúunɨbɨch yɨꞌ ajcxy ɨɨch nꞌayuc ndɨyꞌajt.
E huinꞌit yɨꞌ ajcxy chogɨɨyb ɨɨch nDeedy.
Je nDeedyɨch etz ɨɨch miinɨp ɨɨch ajcxy ma je jäy ajcxy huɨdibɨ xycuyduunɨp ɨɨch ndɨyꞌajt,
e tzɨnaydacpɨgɨpyɨch ma yɨꞌ ajcxy yjot yhuinmaꞌñ.
Je jäy ajcxy pɨnjaty caꞌ xychocyɨch,
nañ caꞌ ajcxy ɨɨch nꞌayuc xycuyduunɨch.
Paady caꞌ nnayyajniguëxɨ̈gaꞌñyiijɨch ma jeꞌ ajcxy.
Com yɨ ayuc huɨdibɨch miich ajcxy nyajꞌamɨdoꞌijtyp,
caꞌ yɨꞌ ɨɨch ngɨꞌmꞌayucꞌadyii.
Yɨꞌ jeꞌ Dios Teedy yꞌayuc ytɨyꞌajt,
com yɨꞌ ɨɨch ya naaxhuiñ xyquejxɨch.
Jadayaabɨ ayuc ajcxy cham jaduꞌn njacyajnɨmaayb,
jaduꞌn nej njacyáanɨgyɨch ya naaxhuiñ mɨɨd miich ajcxy,
ma caꞌnɨ ndzooñɨch.
Per je Espíritu Santo huɨdi miinam,
jeꞌ ajcxy xycapxhuijɨp.
Dios Teedy yquexamy je Espíritu Santo mɨɨd ɨɨch nxɨɨ.
Je Espíritu Santo xyajnejhuɨydähuɨpy miich ajcxy tügꞌócɨy tɨyꞌajt,
e nañ xyajꞌajɨhuɨ̈huɨɨb tügꞌócɨy jaduꞌn nej ɨɨch miich ajcxy nnɨmaaygɨxy.
Ɨɨch miich ajcxy nyajmɨhuɨꞌmy jotcujcꞌajtɨn.
Jaduꞌn nej ɨɨch njotcujcꞌatyɨch,
nañ nyajjotcujcꞌadɨpyɨch miich ajcxy.
Yɨ jotcujcꞌajtɨn huɨdibɨ nyajmɨhuɨ̈maamyɨch miich ajcxy,
caꞌ yɨꞌ yjaduꞌnɨty nej je jotcujcꞌajtɨn huɨdibɨ yajpaatp ya naaxhuiñ.
Caꞌ mdajcɨxy maygɨxy,
nañ caꞌ mdzɨgɨɨygɨxy.
Tɨ ɨɨch miich ajcxy nnɨmaaygɨxy jayɨjpꞌaty co ndzonaꞌñɨch ma miich ajcxy,
e nhuimbidaꞌñɨch jadügꞌoc ma miich ajcxy.
Penɨ xychojcpɨch miich ajcxy,
mxondägɨpy ajcxy co nnɨcxaꞌñɨch ma Dios Teedy,
com yɨ Dios Teedy jac mɨj yɨꞌ caꞌydɨ ɨɨch.
Tɨ ɨɨch jada tɨyꞌajt jayɨjp nimɨydägyɨch ma caꞌnɨ ndzooñɨch,
jɨgɨx co anajty je tiempo paady mɨna jadayaabɨ ytunɨɨyb yjadɨɨyb,
huinꞌit ajcxy mmɨbɨgɨpy ɨɨch nꞌayuc.
E caꞌ ɨɨch miich ajcxy mɨjcajee ooy njacmɨɨdmɨydägaangɨxy yam.
Com tɨm huingónɨp mɨna je mujcuꞌ huɨdibɨ aneꞌmb ya naaxhuiñ xyñiminaꞌñɨch.
Caꞌ ɨɨch yɨꞌ huaad jëbɨ xymɨmadägyɨch.
Per copɨcy yɨꞌ nguydunɨpyɨch Dios Teedy yꞌayuc nej xyajnajtzꞌaneꞌmɨɨyɨch,
jɨgɨx je naaxhuiñyjäy nejhuɨ̈huɨpy co nyajmɨjꞌatyɨch yɨ Dios Teedy.
Pɨdɨ̈ccɨx,
tzocꞌajt huingduum jamɨm.